– De ser jo helt dumme ut, sier hesteeier Tom Vidar Haugen til Romerikes Blad.

Natt til onsdag brøt noen seg inn i stallen hans på Mogreina, og ga to av hestene hans bolleklipp.

Ingenting ble stjålet - alt som skjedde var at hestene fikk seg en klipp. Haugen mistenker at gjerningsmennene er unge.

– Hestene er skamklipt, men ikke mishandlet på noen måte, forklarer operasjonsleder Bjørn Jahr i Romerike politidistrikt.

Barnestreker

Haugen er lattermild og sier at han aldri har opplevd - eller hørt om - noe lignende .

Han tror at det er snakk om barnestreker, og sier at han ikke kommer til å anmelde friseringen.

Han sier at han er mest opptatt av at det kunne gått riktig galt inni stallen.

– Det er i utgangspunktet forbundet med fare å gå inn til hester som veier rundt 700 kilo, så dette er egentlig veldig skummelt, sier han.